作者：吴潜
词牌/韵律：贺新郎

paragraphs: 碧沼横梅屋。
水平堤、双双翠羽，引雏偷浴。
倚户无人深院静，犹忆棋敲嫩玉。
还又是、朱樱初熟。
手绾提炉香一炷，黯消魂、伫立阑干曲。
闲转步，数修竹。
新来有个眉峰蹙。
自王姚、后魏都褪，只成愁独。
凤带鸾钗宫样巧，争奈腰圈倦束。
谩困倚、云鬟堆绿。
淡月帘栊黄昏后，把灯花、印约休轻触。
花烬落，泪珠簌。